ไอแบงก์รื้อจัดชั้นสแกนลูกค้าใหญ่
ส่งแผนฟื้นฟูสิ้นปีไอแบงก์สแกนลูกค้ากว่า 300 ราย จัดชั้นคุณภาพสินเชื่อใหม่หมด เตรียมเสนอแผนฟื้นฟูก่อนสิ้นปี
8 ต.ค. 2557

ส่งแผนฟื้นฟูสิ้นปีไอแบงก์สแกนลูกค้ากว่า 300 ราย จัดชั้นคุณภาพสินเชื่อใหม่หมด เตรียมเสนอแผนฟื้นฟูก่อนสิ้นปี 
นายชัยวัฒน์ อุทัยวรรณ์ ประธานกรรมการธนาคารอิสลามแห่งประเทศไทย (ไอแบงก์) เปิดเผยว่า ขณะนี้ไอแบงก์อยู่ระหว่างการรอผลสรุปการตรวจสอบคุณภาพสินเชื่อจากบริษัท ดีลอยท์ ทู้ช โธมัทสุ ไชยยศ ที่ว่าจ้างให้เข้าตรวจสอบ (ดิวดิลิเจนต์) ซึ่งคาดว่าจะเสร็จภายในสิ้นเดือน พ.ย.นี้ และจะประกอบการจัดทำแผนฟื้นฟูกิจการเพื่อเสนอซูเปอร์บอร์ดภายในสิ้นปี 
ทั้งนี้ ได้ให้ที่ปรึกษาการเงินตรวจสอบคุณภาพสินเชื่อลูกค้ารายใหญ่และรายกลางทั้งหมดอย่างละเอียดราว 326 ราย โดยแบ่งเป็นลูกค้ารายใหญ่ (วงเงินสินเชื่อเกิน 200 ล้านบาท) 126 ราย วงเงินสินเชื่อรวม 4.5 หมื่นล้านบาท กลุ่มลูกค้าขนาดกลาง (วงเงินสินเชื่อ 20 ล้านบาท แต่ไม่เกิน 200 ล้านบาท) 200 ราย วงเงินสินเชื่อรวม 2.3 หมื่นล้านบาท และลูกค้ารายย่อยจะใช้วิธีสุ่มตรวจสอบ
นายชัยวัฒน์ กล่าวว่า เบื้องต้นมีหนี้ที่ไม่ก่อให้เกิดรายได้ (เอ็นพีแอล) อยู่ที่ 3040% หรือประมาณ 34 หมื่นล้านบาท จากยอดสินเชื่อทั้งหมด ประมาณ 1.06 แสนล้านบาท ซึ่งมีลูกค้ามุสลิมเพียง 8% เท่านั้น โดยแนวทางแก้ไขจะพิจารณาเป็นรายๆ แต่จะไม่ใช้วิธียืดเวลาชำระหนี้ โดยไม่ดูความสามารถการชำระหนี้ของลูกค้า 
สำหรับแผนการเพิ่มทุนซึ่งที่ประชุมผู้ถือหุ้นเคยมีมติให้เพิ่มทุน 7,000 ล้านบาทนั้น ขณะนี้ยังไม่สามารถทำได้ เนื่องจากผู้ถือหุ้นรายใหญ่ขอพิจารณาแผนฟื้นฟูก่อนที่จะตัดสินใจใส่เงินเพิ่มทุน 
นายชัยวัฒน์ กล่าวว่า กลยุทธ์การ บริหารของไอแบงก์ แบ่งเป็นด้านสินเชื่อ เช่น ควบคุมคุณภาพสินเชื่อ การบริหารสินเชื่อด้อยคุณภาพ พร้อมเพิ่มสินเชื่อใหม่ ปรับโครงสร้างสินเชื่อให้เหมาะสม และจัดทำกระบวนการพิจารณาโดยไม่ให้นักการเมืองแทรกแซง 
สำหรับเงินฝากต้องวางโครงสร้างเงินฝากใหม่เพิ่มสัดส่วนเงินฝากออมทรัพย์มากขึ้นเพื่อลดต้นทุน โดยที่ผ่านมาสามารถลดต้นทุนเงินฝากจาก 3% กว่า เหลือ 2% กว่าแล้ว นอกจากนี้ยังต้องพัฒนาทรัพยากรบุคคลและกระบวนการทำงานอีกหลายด้านควบคู่ไปด้วย
“ใน 3 เดือนสุดท้ายนี้ มอบนโยบายพนักงานให้ช่วยประคองการปล่อยสินเชื่อและเงินฝากไว้ โดยที่ผ่านมาเงินฝากไม่ได้ไหลออกอย่างที่คาดการณ์เพราะผู้บริหารเดินสายชี้แจงกับพนักงาน ตั้งแต่มาบริหารงานเดือนกว่า เงินฝากไหลเข้าราว 1,300 ล้านบาท ทำให้ปัจจุบันมียอดฝาก 1.06 แสนล้านบาท” นายชัยวัฒน์ กล่าว